ROZHODNUTIE KOMISIE
z 9. novembra 2006
o určitých ochranných opatreniach proti katarálnej horúčke oviec (modrému jazyku) v Bulharsku
[oznámené pod číslom K(2006) 5315]
(Text s významom pre EHP)
(2006/762/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 1 a ods. 6,
keďže:
(1)
Dňa 10. októbra 2006 Bulharsko informovalo Komisiu o zistení protilátok katarálnej horúčky oviec u pokusných kôz („sentinel goats“) v Slivarove v správnej oblasti Burgas v juhovýchodnej časti tejto krajiny na hraniciach s Tureckom (ďalej len „oblasť postihnutá ochorením“).
(2)
Keďže Bulharsko pristúpi k Spoločenstvu 1. januára 2007, informovalo Komisiu, že ihneď zakázalo presun druhov zvierat náchylných na katarálnu horúčku oviec a ich spermy, vajíčok a embryí z oblasti postihnutej ochorením v súlade so smernicou Rady 2000/75/ES z 20. novembra 2000 stanovujúcou špecifické ustanovenia pre kontrolu a likvidáciu katarálnej horúčky oviec - modrého jazyka (2) a s rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (3).
(3)
Rozšírenie katarálnej horúčky oviec z oblasti postihnutej týmto ochorením by mohlo predstavovať závažné ohrozenie zdravia zvierat v Spoločenstve.
(4)
Do vykonania ďalších epidemiologických a laboratórnych vyšetrení je potrebné pozastaviť dovoz druhov zvierat náchylných na katarálnu horúčku oviec s pôvodom v oblasti postihnutej týmto ochorením alebo prechádzajúcich touto oblasťou, ich spermy, vajíčok a embryí do Spoločenstva.
(5)
Keďže sperma, vajíčka a embryá vyrobené pred 1. júlom 2006 nemusia predstavovať riziko, pozastavenie dovozu sa týka iba spermy, vajíčok a embryí vyrobených po tomto dátume.
(6)
Vzhľadom na vývoj situácie a výsledky ďalších vyšetrení, ktoré Bulharsko vykonalo, by sa mali na zasadnutí Stáleho výboru pre potravinový reťazec a zdravie zvierat čo najskôr prehodnotiť opatrenia ustanovené v tomto rozhodnutí.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty pozastavujú dovoz druhov zvierat náchylných na katarálnu horúčku zvierat s pôvodom v oblastiach postihnutých týmto ochorením alebo prechádzajúcich týmito oblasťami alebo ich časťami uvedenými v prílohe.
2. Členské štáty pozastavujú dovoz spermy, vajíčok a embryí odobraných alebo vyrobených po 1. júli 2006 s pôvodom v oblastiach alebo ich častiach uvedených v prílohe.
Článok 2
S cieľom dosiahnuť súlad s týmto rozhodnutím členské štáty týmto menia a dopĺňajú opatrenia, ktoré uplatňujú pri obchodovaní, a prijaté opatrenia ihneď uverejnia primeraným spôsobom. Bezodkladne o tom informujú Komisiu.
Článok 3
Toto rozhodnutie sa uplatňuje do 31. decembra 2006.
Článok 4
Toto rozhodnutie je určené členským štátom.
V Bruseli 9. novembra 2006